Lene Espersen (KF), 2005-10-11:
Jeg vil sige til hr. Mogens Jensen, at jeg har store forventninger til, at belægsprocenten snart kommer ned på 92 pct.
Venterkøen bliver høvlet af i den helt rigtige retning for øjeblikket.
Dels er de elektroniske fodlænker blevet taget i brug, dels benytter vi os jo også af Langelandsfortet.
Så vil jeg sige, at det da aldrig er gået så godt i kriminalforsorgen, som det går nu.
Der er blevet gennemført tonsvis af gode initiativer, som har været med til at skabe et langt bedre arbejdsmiljø for fængselsbetjentene, og det er der for mig at se overhovedet ingen tvivl om.
Det er klart, at den udvidelse, vi har gennemført med satspuljepartierne omkring behandlingsprogrammer, jo også har medvirket til at skabe et bedre arbejdsmiljø og været med til at nedbringe recidivprocenten.
Så alt i alt går det slet ikke så tosset, og det vil oppositionen jo nok også på et tidspunkt være nødsaget til at acceptere.
Hermed sluttede spørgsmålet.
Spm. nr. US 4
Jeg vil sige til fru Lissa Mathiasen, at jeg har redegjort for, hvad det er for effektiviseringsforslag, der bliver ført ud i livet, og jeg har sådan lidt en opfattelse af, at uanset hvor mange gange jeg gentager det, vil fru Lissa Mathiasen ikke lytte til det.
Jeg tror, fru Lissa Mathiasen vil lytte til, at man arbejder færre timer på dagvagt og flere timer på nattevagt, altså at fru Lissa Mathiasen opfatter det som en nednormering.
Jeg opfatter det som en konstruktiv måde at gennemføre et effektiviseringsforslag på, som ikke har betydning for sikkerheden, men som naturligvis i den sidste ende betyder, at der er knap så meget afspadsering, fordi man har knap så mange timer på den tunge vagt.
Jeg synes, at det er en fornuftig måde at løse en vanskelig sag på, og som jeg allerede har sagt en gang, er effektiviseringsforslagene blevet gennemført i meget tæt samarbejde med Dansk Fængselsforbund.
At Fængselsforbundet så nu, hvor man skal til at føre det ud i livet, ikke synes, at det er verdens bedste idé, kan jeg i den nuværende situation sagtens sætte mig ind i.
Men vi ved jo alle sammen, at man, når man indgår en aftale, skal overholde den, og jeg mener som sagt, at det her ud fra en samlet palet var den bedst tænkelige udgang på en vanskelig effektiviseringsproces.
Jeg vil sige til hr. Jesper Langballe, at jeg mener, at vores straffelovgivning er blevet så god og effektiv og grundig, særlig efter lovændringerne i 2002, at vi i mange tilfælde vil have mulighed for at rejse tiltale, såfremt man har begået en handling, der er strafbar efter dansk lovgivning.
Men hvorvidt det er den ene paragraf eller den anden, der træder i anvendelse, kan jeg simpelt hen ikke udtale mig om på nuværende tidspunkt.
Der er både nogle juridiske og andre problemstillinger, der skal afklares, med hensyn til hvad det er for en lovovertrædelse, man har begået.
Det, der har været vigtigt for mig som minister, og det, der har været vigtigt for regeringen, er at sige, at vores lovgivning nu er indrettet således, at man ikke kan forlade Danmark og tage til et andet land og begå terrorisme og så slippe for straf.
Der mener jeg, at vi med vores lovgivning er ganske godt dækket ind.
Men jeg bliver nødt til at have noget mere konkret, såfremt man ønsker en mere konkret udtalelse fra min side.
Det, der diskuteres, er hypotetisk.